b'\n_START_ARTICLE_\nGajus Marijus\n_START_SECTION_\nGyvenimas\n_START_PARAGRAPH_\nJaunyst\xc4\x97_NEWLINE_Gajus Marijus gim\xc4\x97 157 m. pr. m. e. Arpino mieste pietin\xc4\x97j Lacijaus daly. Rom\xc4\x97nai miest\xc4\x85 buvo u\xc5\xbekariav\xc4\x99 IV a. pr. m. e. pabaigoje ir gyventojams buvo suteikta Romos pilietyb\xc4\x97 be teis\xc4\x97s balsuoti. Tik 188 m. pr. m. e. Arpinui buvo suteikta pilna pilietyb\xc4\x97. Nors Plutarchas teig\xc4\x97, kad Marijaus t\xc4\x97vas buvo juodadarbis, tai netiesa, nes Marijus tur\xc4\x97jo ry\xc5\xa1i\xc5\xb3 su Romos aristokratija, \xc4\x97jo vietin\xc4\x97s vald\xc5\xbeios pareigas gimtajame mieste ir jis tur\xc4\x97jo vedybini\xc5\xb3 ry\xc5\xa1i\xc5\xb3 su vietine diduomene. Visa tai rodo, kad jis gim\xc4\x97 svarbioj vietin\xc4\x97j raiteli\xc5\xb3 \xc5\xa1eimoje. O sunkumai, su kuriais jis buvo susid\xc5\xabr\xc4\x99s Romoj karjeros prad\xc5\xbeioje, b\xc5\xabdingi "naujam \xc5\xbemogui" (novus homo)._NEWLINE_Yra legenda, kad Marijus, b\xc5\xabdamas paauglys, rado erelio lizd\xc4\x85 su septyniais pauk\xc5\xa1\xc4\x8diukais. Kadangi ereliai buvo laikomi \xc5\xa1ventais Jupiterio, vyriausio rom\xc4\x97n\xc5\xb3 dievo, pauk\xc5\xa1\xc4\x8diais, tai buvo laikoma jo i\xc5\xa1rinkimo konsulu septynis kartus \xc5\xbeenklu. V\xc4\x97liau, b\xc5\xabdamas konsulu, jis paskelb\xc4\x97 erel\xc4\xaf Romos Senato ir liaudies simboliu._NEWLINE_134 m. pr. m. e. jis tarnavo armijoje Numantijoje ir patrauk\xc4\x97 Publijaus Kornelijaus Scipiono Emiliano Afrikie\xc4\x8dio d\xc4\x97mes\xc4\xaf. Neai\xc5\xa1ku, ar Marijus atvyko su Scipoinu Emilianu ar jau tarnavo demoralizuotoj Numantijos armijoj, kurios vadovavim\xc4\x85 Scipionas per\xc4\x97m\xc4\x97. Atrodo, kad net tokioj ankstyvoj jo karin\xc4\x97s karjeros stadijoj, jis tur\xc4\x97jo politini\xc5\xb3 ambicij\xc5\xb3 Romoj. Jis dalyvavo vieno i\xc5\xa1 dvide\xc5\xa1imt keturi\xc5\xb3 speciali\xc5\xb3 karo trib\xc5\xabno rinkimuose (pirm\xc5\xb3 keturi\xc5\xb3 legion\xc5\xb3 trib\xc5\xabnai buvo i\xc5\xa1rinkti, kiti paskirti armij\xc4\x85 surinkusio magistrato). Salustas teigia, kad rink\xc4\x97jai jo i\xc5\xa1 matymo nepa\xc5\xbeinojo, bet u\xc5\xbe j\xc4\xaf balsavo d\xc4\x97l jo pasiekim\xc5\xb3._NEWLINE_V\xc4\x97liau jis dalyvavo kvestoriaus rinkimuose pralaim\xc4\x97j\xc4\x99s rinkimus \xc4\xaf vietin\xc4\x99 Arpino pareigyb\xc4\x99. Tai sunku interpretuoti. Tapimas kariniu trib\xc5\xabnu rodo, kad Marijus buvo susidom\xc4\x97j\xc4\x99s Romos politika dar prie\xc5\xa1 tampant kvestoriumi. Tikriausiai jis balotiravosi \xc4\xaf vietin\xc4\x99 vald\xc5\xbei\xc4\x85, tik\xc4\x97damasis u\xc5\xbesitikrinti param\xc4\x85 gimtin\xc4\x97je, bet pralaim\xc4\x97jo. Marijaus veiksmai, b\xc5\xabnant kvestorium, ne\xc5\xbeinomi._NEWLINE_120 m. pr. m. e. Marijus buvo i\xc5\xa1rinktas liaudies trib\xc5\xabnu kitiems metams. Jis laim\xc4\x97jo su paveld\xc4\x97to patrono Kvinto Cecilijaus Metelo (v\xc4\x97liau \xc5\xbeinomo kaip Metelas Numidietis) parama. Metelai, nors neb\xc5\xabdami patricijais, buvo viena i\xc5\xa1 \xc4\xaftakingiausi\xc5\xb3 to meto \xc5\xa1eim\xc5\xb3. Tai dar vienas \xc4\xafrodymas, kad Marijus buvo kilmingas. B\xc5\xabdamas trib\xc5\xabnu jis prisid\xc4\x97jo prie populiar\xc5\xb3. Jis i\xc5\xa1leido \xc4\xafstatym\xc4\x85, apribojant\xc4\xaf turting\xc5\xb3j\xc5\xb3 \xc4\xafsiki\xc5\xa1im\xc4\x85 \xc4\xaf rinkimus. Tuo metu magistratams rinkti, leisti \xc4\xafstatymus ir nulemiant teismines bylas buvo naudojami rinkim\xc5\xb3 biuleteniai, vietoj anks\xc4\x8diau buvusio \xc5\xbeodinio balsavimo. Turtingieji vis tiek paveik\xc4\x97 rinkim\xc5\xb3 rezultatus per\xc5\xbei\xc5\xabr\xc4\x97dami biuletenius. Marijus nusprend\xc4\x97 susiaurinti koridori\xc5\xb3, kuriuo rink\xc4\x97jai turi praeiti nor\xc4\x97dami balsuoti, kad apsaugot\xc5\xb3 rink\xc4\x97jus nuo priekabiavimo. I\xc5\xa1leisdamas \xc5\xa1\xc4\xaf \xc4\xafstatym\xc4\x85, jis susipyko su Metelais, kurie jam prie\xc5\xa1inosi._NEWLINE_Netrukus Marijus dalyvavo patricij\xc5\xb3 edilo rinkimuose, o pralaim\xc4\x97j\xc4\x99s pleb\xc4\x97j\xc5\xb3 edilo, bet irgi nes\xc4\x97kmingai. Plutarchas teigia, kad abu pralaim\xc4\x97jimai buvo t\xc4\x85 pa\xc4\x8di\xc4\x85 dien\xc4\x85, bet d\xc4\x97l technini\xc5\xb3 prie\xc5\xbeas\xc4\x8di\xc5\xb3 tai ne\xc4\xafmanoma. 116 m. pr. m. e. jis vos laim\xc4\x97jo pretoriaus rinkimus (tikriausiai tapo \xc5\xa1e\xc5\xa1tuoju i\xc5\xa1 \xc5\xa1e\xc5\xa1i\xc5\xb3 pretori\xc5\xb3) ir i\xc5\xa1 karto buvo apkaltintas ambitu (rinkim\xc5\xb3 klastojimu). Marijus vos buvo i\xc5\xa1teisintas ir be reik\xc5\xa1ming\xc5\xb3 \xc4\xafvyki\xc5\xb3 buvo pretorium Romoj. 114 m. pr. m. e. Marijaus imperium buvo pertrauktas ir jis buvo nusi\xc5\xb3stas valdyti Lusitanijos, kur dalyvavo nereik\xc5\xa1mingam kariniam konflikte. Jis tikriausiai buvo pakeistas 113 m. pr. m. e._NEWLINE_Jis negavo triumfo ir matyt nedalyvavo konsulo rinkimuose, bet ved\xc4\x97 Julij\xc4\x85, Julijaus Cezario tet\xc4\x85. Julij\xc5\xb3 \xc5\xa1eima buvo patricij\xc5\xb3 \xc5\xa1eima, kuriai sunkiai sek\xc4\x97s i\xc5\xa1kilti vir\xc5\xa1 pretori\xc5\xb3 pareig\xc5\xb3 (tik vienakart 157 m. pr. m. e. per vis\xc4\x85 II a. pr. m. e. vienas Julij\xc5\xb3 buvo konsulu). Su \xc5\xa1ia santuoka, jis \xc4\xafgijo gan tvirt\xc4\x85 politin\xc4\xaf pagrind\xc4\x85. I\xc5\xa1 s\xc5\xabnaus Gajaus Marijaus Jaunesniojo gimimo galim spresti, kad vedybos \xc4\xafvyko apie 110 m. pr. m. e._NEWLINE_Metelo legatas_NEWLINE_Metelai buvo Marij\xc5\xb3 paveldimi patronai ir nors Gajus Marijus su jais susipyko, kai buvo liaudies trib\xc5\xabnas, bet ne visam laikui, nes 109 m. pr. m. e. Kvintas Cecilijus Metelas j\xc4\xaf pasi\xc4\x97m\xc4\x97 kaip legat\xc4\x85 \xc5\xbeygyje prie\xc5\xa1 Jogurt\xc4\x85. Legatai i\xc5\xa1 prad\xc5\xbei\xc5\xb3 buvo papras\xc4\x8diausi Senato si\xc5\xb3sti pasiuntiniai, bet generolai juos prad\xc4\x97jo juos naudoti kaip karininkus ir jie paprastai b\xc5\xabdavo i\xc5\xa1tikimiausi generol\xc5\xb3 leitenantai. Salusto ilgam Metelo karinio \xc5\xbeygio apra\xc5\xa1ime kiti legatai neminimi, tad galim teigti, kad Marijus buvo Metelo de\xc5\xa1inioji ranka. Metelas naudojosi Marijaus karine patirtimi, o Marijus tvirtinosi pozicijas konsulo rinkimams._NEWLINE_Dalyvavimas konsulo rinkimuose_NEWLINE_108 m. pr. m. e. Marijus nusprend\xc4\x97 dalyvauti konsulo rinkimuose. Jis papra\xc5\xa1\xc4\x97 Metelo ledimo vykti \xc4\xaf Rom\xc4\x85, bet jis pasi\xc5\xb3l\xc4\x97 persigalvoti ir dalyvauti rinkimuose su Metelo s\xc5\xabnumi (kuriam buvo tik dvide\xc5\xa1imt met\xc5\xb3, tad kampanija tur\xc4\x97jo \xc4\xafvykti po dvide\xc5\xa1imties met\xc5\xb3). Po \xc5\xa1io pokalbio Marijus praleido vasar\xc4\x85 pataikaudamas kariams, taip smukdydamas karin\xc4\x99 disciplin\xc4\x85, ir ai\xc5\xa1kindamas Italijos pirkliams, kad jis sugaut\xc5\xb3 Jogurt\xc4\x85 per kelias dienas su puse Metelo kari\xc5\xb3. Abi grup\xc4\x97s j\xc4\xaf gyr\xc4\x97 Romoje, teikdami, kad jis laim\xc4\x97t\xc5\xb3 kar\xc4\x85 grei\xc4\x8diau u\xc5\xbe Metel\xc4\x85, kuris band\xc4\x97 metodi\xc5\xa1kai pavergti kra\xc5\xa1t\xc4\x85._NEWLINE_Esant tokioms aplinkyb\xc4\x97ms nenuostabu, kad Marijus buvo s\xc4\x97kmingai i\xc5\xa1rinktas konsulu 107 m. pr. m. e. Nes\xc4\x97kmingas Jugurtos karas ir oligarchijos mil\xc5\xbeini\xc5\xa1kas ky\xc5\xa1ininkavimas dav\xc4\x97 prog\xc4\x85 jam pasireik\xc5\xa1ti, nes palyginus su korumpuotais valdininkais jis buvo dorybingas naujas \xc5\xbemogus, sunkiai kop\xc4\x99s karjeros laiptais. Ta\xc4\x8diau remdamasis Lex Sempronia nuostatomis d\xc4\x97l konsulo provincijomis, kurios teigia, kad esan\xc4\x8diais metais Senatas turi nuspresti konsulo provincijas kitiems metams prie\xc5\xa1 rinkimus, Senatas nusprend\xc4\x97 konsului neskirti provincijos, kuriai priklaus\xc4\x97 Jogurtos karas, konsului. Marijus ap\xc4\x97jo \xc5\xa1\xc4\xaf nutarim\xc4\x85 kaip buvo padaryta 131 m. pr. m. e. Tais metais kilo gin\xc4\x8das kas tur\xc4\x97t\xc5\xb3 vadovauti karui su Aristoniku Azijoje. Tada trib\xc5\xabnas i\xc5\xa1leido \xc4\xafstatym\xc4\x85, leid\xc5\xbeiant\xc4\xaf karo vado rinkimus (precedentas \xc5\xa1iai proced\xc5\xabrai buvo per Antraj\xc4\xaf Pun\xc5\xb3 kar\xc4\x85). Pana\xc5\xa1us \xc4\xafstatymas buvo paskelbtas 108 m. pr. m. e. ir Marijus buvo liaudies i\xc5\xa1rinktas karo vadu. Metelas labai nusimin\xc4\x97 ir gr\xc4\xaf\xc5\xbedamas \xc4\xaf Rom\xc4\x85 nesusitiko su Marijum. Jam buvo suteiktas triumfas ir pravard\xc4\x97 Numidietis._NEWLINE_Armijos verbavimas_NEWLINE_Marijui reik\xc4\x97jo daugiau kari\xc5\xb3, tad jis pakeit\xc4\x97 verbavimo proced\xc5\xabr\xc4\x85, tikriausiai nesuprasdamas \xc5\xa1io poelgio prasm\xc4\x97s. Tuo metu jokios tarnybos negal\xc4\x97jo eiti \xc5\xbemon\xc4\x97s, kurie tur\xc4\x97jo ma\xc5\xbeiau turto nei penktos cenzo klas\xc4\x97s reikalavimai. Grakchai band\xc4\x97 suteikti tes\xc4\x99 tarnauti tiems neturtingiesiems ir juos padaryti armijos dauguma. Panaikinant Grakcht\xc5\xb3 107 m. pr. m. e. reformas, turto cenzas tarnybai buvo suma\xc5\xbeintas nuo 11 iki 3 t\xc5\xabkst. sestercij\xc5\xb3. Marijus nusprend\xc4\x97 verbuoti kareivius nekreipdamas d\xc4\x97mesio \xc4\xaf turto cenz\xc4\x85. Nuo tada Romos legionus daugiausia sudar\xc4\x97 varg\xc5\xa1ai pilie\xc4\x8diai, kuri\xc5\xb3 ateitis po tarnybos b\xc5\xabt\xc5\xb3 u\xc5\xbetikrinta, jei generolas gal\xc4\x97t\xc5\xb3 jiems kaip nors suteikti \xc5\xbeem\xc4\x97s. Tad kariai tur\xc4\x97jo didel\xc4\xaf akstin\xc4\x85 remti generol\xc4\x85 kovoje su Senatu (t. y. oligarchija). Pats Marijus negavo naudos i\xc5\xa1 \xc5\xa1io reformos, bet po dviej\xc5\xb3 de\xc5\xa1imtme\xc4\x8di\xc5\xb3 buv\xc4\x99s Marijaus kvestorius Lucijus Kornelijus Sula panaudos j\xc4\xaf prie\xc5\xa1 Senat\xc4\x85 ir pat\xc4\xaf Marij\xc5\xb3._NEWLINE_Karas Numidijoje_NEWLINE_Marijus suprato, kad kar\xc4\x85 ne taip lengva laim\xc4\x97ti kaip jis gyr\xc4\x97si. Jis atvyko 107 m. pr. m. e. ir nust\xc5\xabm\xc4\x97 Jugurt\xc4\x85 \xc4\xaf pietvakarius, link Mauretanijos. Tais metais jo kvestorius buvo Lucijus Kornelijus Sula i\xc5\xa1 patricij\xc5\xb3 gimin\xc4\x97s, kuriai at\xc4\x97jo sunk\xc5\xabs laikai. Manoma, kad Marijus buvo nepatenkintas, gav\xc4\x99s pavaldiniu pasileidus\xc4\xaf jaunuol\xc4\xaf, bet \xc5\xa1is pasirei\xc5\xa1k\xc4\x97 kaip geras karo vadas. 105 m. pr. m. e. Mauretanijos karalius Bokchas, Jugurtos uo\xc5\xa1vis ir priverstinis s\xc4\x85jungininkas, nerimavo d\xc4\x97l besiartinan\xc4\x8di\xc5\xb3 rom\xc4\x97n\xc5\xb3. Su\xc5\xbeinoj\xc4\x99s, kad su Roma galima susitarti, Bokchas \xc4\xaftikino Sul\xc4\x85 atlikti pavojing\xc4\x85 kelion\xc4\x99 \xc4\xaf jo sostin\xc4\x99, kur jam buvo i\xc5\xa1duotas Jugurta. Tai u\xc5\xbebaig\xc4\x97 kar\xc4\x85. Kadangi Marijus tur\xc4\x97jo imperium ir Sula buvo jo pavaldinys, Jugurtos pa\xc4\x97mimo \xc4\xaf nelaisv\xc4\x99 nuopelnai priklaus\xc4\x97 tik jam, bet tai buvo Sulos nuopelnas ir jis v\xc4\x97liau tvirtino u\xc5\xbebaig\xc4\x99s kar\xc4\x85. Marijus buvo dienos didvyris, o Romai i\xc5\xa1kilo nauja gr\xc4\x97sm\xc4\x97._NEWLINE_Kimbrai ir teutonai_NEWLINE_Kimbr\xc5\xb3 atvykimas \xc4\xaf Galij\xc4\x85 109 m. pr. m. e. ir j\xc5\xb3 pergal\xc4\x97 prie\xc5\xa1 Mark\xc4\x85 Junij\xc5\xb3 Silan\xc4\x85 suk\xc4\x97l\xc4\x97 neramumus tarp rom\xc4\x97n\xc5\xb3 nesenai u\xc5\xbekariaut\xc5\xb3 kelt\xc5\xb3 gen\xc4\x8di\xc5\xb3 pietin\xc4\x97je Galijos daly. 107 m. pr. m. e. konsulas Lucijus Kasijus Longinas buvo visi\xc5\xa1kai nugal\xc4\x97tas Tigurino klano ir vyriausias i\xc5\xa1gyven\xc4\x99s karininkas (Gajus Popilijus Lenas, 132 m. pr. m. e. konsulo s\xc5\xabnus) i\xc5\xa1saugojo armijos liku\xc4\x8dius tik palik\xc4\x99s pus\xc4\x99 baga\xc5\xbeo. Kitais metais (106 m. pr. m. e.) konsulas Kvintas Servilijus Cepionas i\xc5\xa1\xc5\xbeygiavo \xc4\xaf Galij\xc4\x85 ir u\xc5\xbe\xc4\x97m\xc4\x97 mai\xc5\xa1taujant\xc4\xaf Tolosa (Tul\xc5\xabza) miest\xc4\x85, kur i\xc5\xa1 \xc5\xa1ventykl\xc5\xb3 buvo paimta daug pinig\xc5\xb3. Did\xc5\xbeioji j\xc5\xb3 dalis paslaptingai dingo juos gabenant \xc4\xaf Massilia (Marselis). Cepionas labai nesutar\xc4\x97 su Gn\xc4\x97jum Malijum Maksimu, naujuoju konsulu ir jo vir\xc5\xa1ininku, nes jis buvo novus homo kaip ir Marijus._NEWLINE_Kimbrai ir teutonai (abi migruojan\xc4\x8dios german\xc5\xb3 gentys) pasirod\xc4\x97 prie Ronos, kai Cepionas, b\xc5\xabdamas de\xc5\xa1iniajame krante, atsisak\xc4\x97 ateiti \xc4\xaf pagalb\xc4\x85 Malijui kairiajame. Ilgainiui Senatas privert\xc4\x97 Cepion\xc4\x85 bendradarbiauti, bet net persik\xc4\x97l\xc4\x99s per up\xc4\x99 jis laik\xc4\x97si atokiai nuo Malijaus. I\xc5\xa1 prad\xc5\xbei\xc5\xb3 germanai sutriu\xc5\xa1kino Cepiono armij\xc4\x85, o po to Malijaus 105 m. pr. m. e. spalio 6 d. Arauziono m\xc5\xab\xc5\xa1yje. Kadangi rom\xc4\x97nams u\xc5\xbe nugaros buvo up\xc4\x97, jie negal\xc4\x97jo atsitraukti ir \xc5\xbeuvo apie 80 t\xc5\xabkst. kari\xc5\xb3. \xc5\xa0is pralaim\xc4\x97jimas d\xc4\x97l kilmingojo nesugeb\xc4\x97jimo bendradarbiauti su nekilmingu talentingu generolu buvo paskutinis kantryb\xc4\x97s la\xc5\xa1as. Liaudies nepasitenkinimas oligarchija pasiek\xc4\x97 vir\xc5\xa1\xc5\xabn\xc4\x99._NEWLINE_Buvimas konsulu_NEWLINE_105 m. pr. m. e. Marijus buvo i\xc5\xa1rinktas konsulu dar jam esant Afrikoje. Rinkimai kandidatui nesant buvo ne\xc4\xafprasti, bet po 152 m. pr. m. e. i\xc5\xa1leistas \xc4\xafstatymas reikalavo de\xc5\xa1imties met\xc5\xb3 intervalo tarp dviej\xc5\xb3 konsulo kadencij\xc5\xb3, be to yra \xc4\xafrodym\xc5\xb3, kad 135 m. pr. m. e. i\xc5\xa1leistas \xc4\xafstatymas i\xc5\xa1 vis draud\xc4\x97 antr\xc4\x85 konsulo kadencij\xc4\x85. Bet nepaisant to, esant kimbr\xc5\xb3 gr\xc4\x97smei, Marijus buvo i\xc5\xa1rinktas konsulu. \xc4\xaestatymas buvo panaikintas ir Marijus buvo i\xc5\xa1rinktas penkioms kadencijoms i\xc5\xa1 eil\xc4\x97s (104 \xe2\x80\x93 100 m. pr. m. e.). Jis gr\xc4\xaf\xc5\xbeo \xc4\xaf Rom\xc4\x85 104 m. pr. m. e. sausio 1 d. ir \xc5\xa1vent\xc4\x97 triumf\xc4\x85 kare prie\xc5\xa1 Jugurt\xc4\x85, kuris pirmas \xc4\x97jo procesijoje ir v\xc4\x97liau buvo nu\xc5\xbeudytas kaleime._NEWLINE_Kimbrai \xc5\xbeygiavo \xc4\xaf Ispanij\xc4\x85, o teutonai mal\xc4\x97si \xc5\xa1iaur\xc4\x97s Galijoje, duodami Marijui laiko paruo\xc5\xa1ti armij\xc4\x85. Vienas i\xc5\xa1 jo legat\xc5\xb3 buvo Sula. 104 m. pr. m. e. jis gr\xc4\xaf\xc5\xbeo 103 met\xc5\xb3 konsulo rinkimams. Jis gal\xc4\x97jo vadovauti armijai kaip prokonsulas, bet taip jo vadovavimas armijai b\xc5\xabt\xc5\xb3 negin\xc4\x8dytinas ir b\xc5\xabt\xc5\xb3 i\xc5\xa1vengta konflikt\xc5\xb3 su galimais konsulais. Marijus gavo ko nor\xc4\x97jo ir netgi atrodo, kad jo parama nulemdavo, kas bus i\xc5\xa1rinktas jo kolega. 103 m. pr. m. e. germanai nei\xc5\xa1vyko i\xc5\xa1 Ispanijos, o to meto Marijaus kolega mir\xc4\x97, tad jis tur\xc4\x97jo gr\xc4\xaf\xc5\xbeti \xc4\xaf Rom\xc4\x85, kad b\xc5\xabt\xc5\xb3 i\xc5\xa1rinktas 102 m. pr. m. e._NEWLINE_Karas su german\xc5\xb3 gentimis_NEWLINE_102 m. pr. m. e. kimbrai gr\xc4\xaf\xc5\xbeo i\xc5\xa1 Ispanijos \xc4\xaf Galij\xc4\x85 ir su teutonais nusprend\xc4\x97 \xc4\xafsiver\xc5\xbeti \xc4\xaf Italij\xc4\x85. Teutonai tur\xc4\x97jo vykti \xc4\xaf pietus ir \xc4\xafsiver\xc5\xbeti \xc4\xaf Italij\xc4\x85 palei Vidur\xc5\xbeemio j\xc5\xabr\xc4\x85, o kimbrai ketino pereiti Alpes i\xc5\xa1 \xc5\xa1iaur\xc4\x97s vakar\xc5\xb3 pus\xc4\x97s per Brenerio per\xc4\x97j\xc4\x85, o tigurinai (prie j\xc5\xb3 prisijungusi kelt\xc5\xb3 gentis) tur\xc4\x97jo kirsti Alpes i\xc5\xa1 \xc5\xa1iaur\xc4\x97s ryt\xc5\xb3 pus\xc4\x97s. \xc5\xa0is sprendimas buvo blogas. Germanai padalino savo karius, tad juos buvo lengviau nugal\xc4\x97ti, nes rom\xc4\x97nai gal\xc4\x97jo pasinaudoti savo trumpesn\xc4\x97mis komunikacij\xc5\xb3 linijomis._NEWLINE_Pirmiausia Marijus tur\xc4\x97jo reikal\xc5\xb3 su teutonais, kurie per Narbono Galij\xc4\x85 \xc5\xbeygiavo link Italijos. Jis atsisak\xc4\x97 kautis, kur jie nor\xc4\x97jo ir atsitrauk\xc4\x97 \xc4\xaf Aquae Sextiae (Gajaus Sekstijaus Kalvo 124 m. pr. m. e. \xc4\xafkurt\xc4\x85 gyvenviet\xc4\x99), kuri buvo j\xc5\xb3 kelyje. Germanai u\xc5\xbepuol\xc4\x97 rom\xc4\x97nus nepalauk\xc4\x99 pastiprinimo ir 30 t\xc5\xabkst. j\xc5\xb3 \xc5\xbeuvo. Po to Marijus pasl\xc4\x97p\xc4\x97 3 t\xc5\xabkst kari\xc5\xb3 pasaloje ir jie pasirod\xc5\xbeius pagrindin\xc4\x97ms teuton\xc5\xb3 paj\xc4\x97goms puol\xc4\x97 i\xc5\xa1 u\xc5\xbenugario. Teutonai buvo visi\xc5\xa1kai sunaikinti._NEWLINE_Marijaus kolegai Kvintui Lutacijui Katului Cezariui 102 m. pr. m. e. taip nepasisek\xc4\x97. Jis nesugeb\xc4\x97jo sustabdyti kimbr\xc5\xb3 ir jie 102 m. pr. m. e. pabaigoje \xc4\xafsiver\xc5\xbe\xc4\x97 \xc4\xaf \xc5\xa0iaur\xc4\x97s Italij\xc4\x85. Marijus tuo metu ruo\xc5\xa1\xc4\x97si rinkimams ir \xc5\xa1vent\xc4\x97 triumf\xc4\x85 prie\xc5\xa1 teutonus. Jis i\xc5\xa1\xc5\xbeygiavo \xc4\xaf \xc5\xa1iaur\xc4\x99 pad\xc4\x97ti Katului Cezariui ir 101 m. pr. m. e. vasar\xc4\x85 \xc4\xafvyko Vercelos m\xc5\xab\xc5\xa1is Cizalpin\xc4\x97je Galijoje. 65 t\xc5\xabkst. barbar\xc5\xb3 buvo nu\xc5\xbeudyta, o likusieji paversti vergais. Tigurinai atsisak\xc4\x97 plan\xc5\xb3 \xc4\xafsiver\xc5\xbeti \xc4\xaf Italij\xc4\x85 ir i\xc5\xa1vyko namo. Katulas Cezaris ir Marijus \xc5\xa1vent\xc4\x97 bendr\xc4\x85 triumf\xc4\x85, bet liaudies nuomone visi nuopelnai priklaus\xc4\x97 tik Marijui. Katulas Cezaris nutolo nuo Marijaus ir v\xc4\x97liau tapo vienu i\xc5\xa1 ar\xc5\xa1iausi\xc5\xb3 jo prie\xc5\xa1inink\xc5\xb3. Tarsi apdovanojant (pavojus buvo pra\xc4\x97j\xc4\x99s) Marijus buvo i\xc5\xa1rinktas konsulu 100 m. pr. m. e._NEWLINE_\xc5\xa0e\xc5\xa1ta konsulo kadencija_NEWLINE_Tais metai Lucijus Apul\xc4\x97jus Saturninas buvo liaudies trib\xc5\xabnu ir m\xc4\x97gino \xc4\xafvesti reformas pana\xc5\xa1ias \xc4\xaf Grakch\xc5\xb3. Jis si\xc5\xabl\xc4\x97 nesenai kolonizuotas \xc5\xbeemes atiduoti karo veteranams ir suma\xc5\xbeinti valstyb\xc4\x97s parduodam\xc5\xb3 jav\xc5\xb3 kain\xc4\x85. Senatas pasiprie\xc5\xa1ino ir kilo smurtas. Senatas \xc4\xafsak\xc4\x97 Marijui, kaip konsului, sustabdyti prievart\xc4\x85. Jis, nors radikal\xc5\xb3 draugas, pakluso ir numal\xc5\xa1ino riau\xc5\xa1es d\xc4\x97l visuomen\xc4\x97s saugumo. Po to jis i\xc5\xa1keliavo \xc4\xaf rytus ir pasitrauk\xc4\x97 i\xc5\xa1 politikos._NEWLINE_Ital\xc5\xb3 karas_NEWLINE_Kol Marijus buvo i\xc5\xa1vyk\xc4\x99s ir jam gr\xc4\xaf\xc5\xbeus kelerius metus Romoj vyravo santykin\xc4\x97 taika. Bet 95 m. pr. m. e. Romoj buvo i\xc5\xa1leistas \xc4\xafstatymas i\xc5\xa1varantis visus gyventojus, kurie n\xc4\x97ra pilie\xc4\x8diai. 91 m. pr. m. e. Markas Livijus Drusas buvo i\xc5\xa1rinktas liaudies trib\xc5\xabnu ir pasi\xc5\xb3l\xc4\x97 i\xc5\xa1pl\xc4\x97sti Senat\xc4\x85 ir suteikti pilietyb\xc4\x99 visiems laisviems Italijos gyventojams. Po Druso nu\xc5\xbeudymo, kilo Ital\xc5\xb3 karas tarp Romos ir Italijos provincij\xc5\xb3. Marijus su Sula kovojo prie\xc5\xa1 mai\xc5\xa1tininkus._NEWLINE_Sula ir Pirmasis pilietinis karas_NEWLINE_Po Ital\xc5\xb3 karo Ponto karalius Mitridatas nusprend\xc4\x97 u\xc5\xbekariauti rytines Romos provincijas ir \xc4\xafsiver\xc5\xbe\xc4\x97 \xc4\xaf Graikij\xc4\x85. 88 m. pr. m. e. Sula buvo i\xc5\xa1rinktas konsulu. Senatui teko karo vad\xc4\x85 rinktis tarp Marijaus ir Sulos. Senatas i\xc5\xa1rinko Sul\xc4\x85, bet asambl\xc4\x97ja \xe2\x80\x93 Marij\xc5\xb3. Marijui pad\xc4\x97jo Publijus Sulpicijus Rufas, kurio skolas jis \xc5\xbead\xc4\x97jo panaikinti. Sula atsisak\xc4\x97 pripa\xc5\xbeinti asambl\xc4\x97jos sprendim\xc4\x85._NEWLINE_Sula i\xc5\xa1vyko \xc4\xaf Nol\xc4\x85, kur jo lauk\xc4\x97 armija. Ten jis \xc4\xaftikino karius pasiprie\xc5\xa1inti asambl\xc4\x97jos sprendimui ir pripa\xc5\xbeinti j\xc4\xaf vadu. Jam pavyko ir legionieriai u\xc5\xbem\xc4\x97t\xc4\x97 akmenimis asambl\xc4\x97jos pasiuntinius. Po to Sula su \xc5\xa1e\xc5\xa1iais legionais i\xc5\xa1\xc5\xbeygiavo \xc4\xaf Rom\xc4\x85, prad\xc4\x97damas pilietin\xc4\xaf kar\xc4\x85. Tai buvo Marijaus nenumatytas \xc4\xafvykis, nes armijai \xc5\xbeygiuoti \xc4\xaf Rom\xc4\x85 neleido \xc4\xafstatymai ir tradicija._NEWLINE_Kai tapo ai\xc5\xa1ku, kad Sula j\xc4\x97ga u\xc5\xbeims Rom\xc4\x85, Marijus band\xc4\x97 i\xc5\xa1 gladiatori\xc5\xb3 organizuoti gynyb\xc4\x85. Marijus buvo nugal\xc4\x97tas ir pab\xc4\x97go i\xc5\xa1 Romos. Sula ir jo r\xc4\x97m\xc4\x97jai Senate paskelb\xc4\x97 mirties nuosprend\xc4\xaf Marijui, Sulpicijui ir kitiems jo pasek\xc4\x97jams. Keli vyrai buvo nu\xc5\xbeudyti, bet Marijus, vos i\xc5\xa1veng\xc4\x99s mirties, rado prieglobst\xc4\xaf Afrikoje._NEWLINE_Daugeliui rom\xc4\x97n\xc5\xb3 nepatiko Sulos poelgiai, keli jo prie\xc5\xa1ininkai net laim\xc4\x97jo rinkimus 87 m. pr. m. e. (Gn\xc4\x97jus Octavijus, Sulos r\xc4\x97m\xc4\x97jas, ir Lucijus Kornelijus Cina, Marijaus r\xc4\x97m\xc4\x97jas, buvo i\xc5\xa1rinkti konsulais). Sula buvo patvirtintas karo vadu ir i\xc5\xa1vyko su legionais \xc4\xaf Rytus. (Pirmasis Mitridato karas)_NEWLINE_Septinta konsulo kadencija ir mirtis_NEWLINE_Kai Sula buvo i\xc5\xa1vyk\xc4\x99s \xc4\xaf Graikij\xc4\x85, prasid\xc4\x97jo kova tarp Oktavijaus vadovaujam\xc5\xb3 optimat\xc5\xb3 ir Cinos populiar\xc5\xb3. Marijus su s\xc5\xabnum ir Afrikoj surinkta armija gr\xc4\xaf\xc5\xbeo \xc4\xaf Rom\xc4\x85 pad\xc4\x97ti Cinai i\xc5\xa1vyti Oktavij\xc5\xb3. \xc5\xa0\xc4\xafkart Marijaus armija \xc4\xaf\xc5\xbeeng\xc4\x97 \xc4\xaf Rom\xc4\x85._NEWLINE_Marijui \xc4\xafsakius jo kareiviai prad\xc4\x97jo \xc5\xbeudyti Sulos rem\xc4\x97jus, \xc4\xafskaitant Oktavij\xc5\xb3. J\xc5\xb3 galvos buvo rodomos Forume. Po penki\xc5\xb3 dien\xc5\xb3 Cina liep\xc4\x97 jo drausmingesniems kariams \xc5\xbeudyti pl\xc4\x97\xc5\xa1ikaujan\xc4\x8dius Marijaus kareivius. I\xc5\xa1 viso \xc5\xbeuvo apie 100 kilming\xc5\xb3j\xc5\xb3._NEWLINE_Senatas i\xc5\xa1tr\xc4\x97m\xc4\x97 Sul\xc4\x85 ir nauju karo vadu paskyr\xc4\x97 Marij\xc5\xb3. Cina buvo i\xc5\xa1rinktas antrai kadencijai, o Marijus \xe2\x80\x93 septintai. Bet pra\xc4\x97jus m\xc4\x97nesiui nuo gr\xc4\xaf\xc5\xbeimo \xc4\xaf Rom\xc4\x85 Marijus mir\xc4\x97 sulauk\xc4\x99s 71 met\xc5\xb3.'